## La Generalitat obri una zona d’aparcament com a punt de trobada per a l’ús compartit de vehicles en la CV-930 a Orihuela

*** Les obres han requerit una inversió de 260.000 euros i s’han habilitat 56 places, algunes per a persones amb mobilitat reduïda**

La Conselleria de Medi Ambient, Infraestructures i Territori obri, a partir d’este dimecres, una nova zona d’aparcament públic destinada a l’intercanvi i ús compartit de vehicles en el terme municipal d’Orihuela, concretament al costat de la glorieta del PK 0+350 de la carretera CV-930.

La directora general d’Infraestructures Viàries, María José Martínez Ruzafa, ha explicat que es tracta d’una esplanada utilitzada per treballadors per a aparcar els seus cotxes i accedir al seu centre de treball en un únic vehicle compartit. Ara, ha assenyalat, “la Conselleria ha executat les obres necessàries per a convertir la zona en un lloc segur i ordenat a on es puguen produir els intercanvis d’ocupants de vehicles, tant a l’hora d’anar com de tornar dels seus centres de treball, i perquè servisca també com a zona de descans ocasional”.

Les obres realitzades han requerit una inversió de 260.000 euros i s’han executat en un termini de tres mesos. Amb una capacitat de 56 places d’aparcament, algunes reservades per a persones amb mobilitat reduïda, l’objectiu d’esta mesura “és garantir l’accessibilitat i promoure l’ús compartit de vehicles, una alternativa de transport cada vegada més valorada pels conductors”, ha destacat la directora general.

Així, esta iniciativa no només contribuïx a millorar la mobilitat i la seguretat en esta zona clau del municipi d’Orihuela, sinó que també respon al creixent volum de trànsit en esta via.

**CV-930**

La CV-930 forma part de la xarxa local de carreteres de la Comunitat Valenciana i presenta una intensitat mitjana diària de 15.783 vehicles, dels quals un 8 % són vehicles pesants.

A més, la via s’ha consolidat com un accés freqüent als nuclis de població d’Orihuela, Benferri i altres municipis del Baix Segura, la qual cosa facilita la mobilitat cap a l’autovia A-7 que connecta Alacant i Múrcia.

María José Martínez Ruzafa ha assenyalat que, a causa de l’augment del trànsit en esta zona, un nombre creixent de conductors està triant l’ús compartit de cotxes com una opció de transport més efectiva. “Este model d’espais orientats a la mobilitat mitjançant vehicles compartits s’està implementant cada vegada més i, a poc a poc, s’està expandint a altres localitats que disposen de les condicions adequades”, ha indicat.

Les obres realitzades han inclòs l’adequació i la pavimentació d’una parcel·la de domini públic de 3.600 m², en la qual s’han instal·lat elements de senyalització, abalisament, jardineria i enllumenat necessaris.

Fecha: 02/04/2025